Αίγυπτος: 51 οι νεκροί απ' τις τελευταίες συγκρούσεις 
Μουσουλμανική Αδελφότητα και στρατός αλληλοκατηγορούνται για το ποιος ευθύνεται για τη βία
Στην Αίγυπτο, αυξήθηκε ο αριθμός των νεκρών απ’ τις συγκρούσεις στο Κάιρο, ενώ ο στρατός και οι υποστηρικτές του πρώην Προέδρου Μοχάμεντ Μόρσι, συνεχίζουν να αλληλοκατηγορούνται για το ποιος προκάλεσε τα επεισόδια. Το Υπουργείο Υγείας της Αιγύπτου ανακοίνωσε ότι τουλάχιστον 51 άτομα έχασαν τη ζωή τους και εκατοντάδες άλλα τραυματίστηκαν από τις βιαιότητες έξω από το αρχηγείο της Ρεπουμπλικανικής Φρουράς. Μεταξύ των νεκρών ήταν και ένας στρατιώτης, ενώ πολλοί άλλοι στρατιώτες νοσηλεύονται σε κρίσιμη κατάσταση, σύμφωνα με στρατιωτικούς αξιωματούχους. Αυτόπτες μάρτυρες δήλωσαν ότι οι δρόμοι γύρω από το αρχηγείο της Ρεπουμπλικανικής Φρουράς είχαν γεμίσει με δακρυγόνα πριν ακουστούν οι πρώτοι πυροβολισμοί. Αξιωματούχοι της Μουσουλμανικής Αδελφότητας επιρρίπτουν ευθύνες στο στρατό, λέγοντας ότι άνοιξε πυρ χωρίς λόγο, σκοτώνοντας άνδρες, γυναίκες και παιδιά. Ο εκπρόσωπος του στρατού, Αχμέντ Μοχάμεντ Αλί, δήλωσε ότι οι στρατιώτες άνοιξαν πυρ μόνο αφότου δέχτηκαν σφοδρά πυρά από ομάδα τρομοκρατών, όπως είπε χαρακτηριστικά, που προσπάθησε να εισβάλλει στο κτήριο. Εδώ στην Ουάσιγκτον, η εκπρόσωπος του Στέητ Ντηπάρτμεντ δήλωσε ότι οι ΗΠΑ συνεχίζουν να ανησυχούν σοβαρά για την κατάσταση στην Αίγυπτο και ζήτησε από το στρατό της Αιγύπτου να επιδείξει «ύψιστη αυτοσυγκράτηση» και από τους διαδηλωτές να διαδηλώνουν ειρηνικά. Επίσης o προσωρινός Πρόεδρος της Αιγύπτου, Αντλί Μανσούρ, έκανε έκκληση για αυτοσυγκράτηση και διέταξε δικαστική διερεύνηση, αλλά το επεισόδιο έχει επηρεάσει αρνητικά τις προσπάθειες για τον σχηματισμό μεταβατικής κυβέρνησης στην Αίγυπτο. Το υπερσυντηρητικό κόμμα των Σαλαφιστών, Νούρ, ανακοίνωσε ότι αποσύρεται από τις συνομιλίες για τον σχηματισμό κυβέρνησης, λόγω της σφαγής, όπως την χαρακτήρισε. Παράλληλα ο πλέον υψηλόβαθμος κληρικός της Αιγύπτου, Αχμέντ Αλ Ταγιέμπ, ανακοίνωσε ότι θα απομονωθεί έως ότου όλες οι πλευρές αναλάβουν την ευθύνη για την αιματοχυσία και τερματίσουν τις συγκρούσεις.